**อย. ขานรับ รมว.สธ. ปูพรมกวาดล้าง “กัญชาเถื่อน” ทั่วประเทศ ย้ำ! ใช้เฉพาะทางการแพทย์เท่านั้น**

จากกรณีเด็กหญิงวัย 2 ขวบเผลอกินเยลลี่ผสมกัญชาและต้องเข้ารับการรักษาในโรงพยาบาล นายสมศักดิ์
เทพสุทิน รัฐมนตรีว่าการกระทรวงสาธารณสุข มีความห่วงใย กำชับให้สำนักงานคณะกรรมการอาหารและยา และสำนักงานสาธารณสุขจังหวัดทั่วประเทศ ลุยตรวจกวาดล้างผลิตภัณฑ์กัญชาเถื่อนอย่างจริงจัง ย้ำใช้เฉพาะกัญชา
ทางการแพทย์ หากไม่ขออนุญาตถือว่าผิดกฏหมาย มีโทษทั้งจำและปรับ

**นพ.สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ขานรับนโยบายรัฐมนตรีว่าการกระทรวงสาธารณสุข โดยที่ผ่านมามีการลงพื้นที่ตรวจสอบ
สถานประกอบการอย่างต่อเนื่อง เมื่อวันที่ 22 มิถุนายน 2568 ได้ตรวจสอบสถานประกอบการ 21 แห่ง พบกระทำผิด 8 แห่ง และตรวจยึดผลิตภัณฑ์ต้องสงสัยกว่า 470 รายการ เช่น เยลลี่ บราวนี่ และช็อกโกแลตที่มีสารสกัดกัญชา
โดยไม่มีการขออนุญาต หรือไม่มีฉลากภาษาไทยอย่างถูกต้อง และมีผลิตภัณฑ์ 24 รายการ อยู่ระหว่างการ
ตรวจวิเคราะห์ หากพบว่ามีปริมาณ THC เกิน 0.2% จะดำเนินคดีทันที

ในด้านการนำเข้า อย. ได้สุ่มตรวจเยลลี่จากต่างประเทศ พบวุ้นเจลาตินสำเร็จรูป รสชะเอม และวุ้นเจลาตินสำเร็จรูปกลิ่นผลไม้ต่าง ๆ มีสาร THC เกินเกณฑ์ที่กฎหมายกำหนด จึงดำเนินคดีกับผู้นำเข้าและสั่งอายัดสินค้า พร้อมกำชับให้ด่านทุกแห่งเพิ่มความเข้มงวดในการตรวจสอบสินค้านำเข้าในลักษณะเดียวกัน

ทั้งนี้ อย. จะเพิ่มความเข้มข้นในการตรวจจับและดำเนินคดีกับผลิตภัณฑ์ที่ผิดกฏหมายอย่างเด็ดขาดและ
ขอเตือนประชาชนให้ระมัดระวังการเลือกซื้อผลิตภัณฑ์อาหารที่มีส่วนผสมของกัญชา ซึ่งจัดเป็นอาหารควบคุมเฉพาะ ต้องได้รับอนุญาตอย่างถูกต้อง มีเลขสารบบอาหาร และแสดงฉลากภาษาไทยพร้อมคำเตือนชัดเจน หากฝ่าฝืนมีโทษ
ทั้งจำและปรับ หากพบเห็นผลิตภัณฑ์ต้องสงสัย หรือไม่ได้รับอนุญาต โปรดแจ้งสายด่วน อย. โทร. 1556 หรือผ่าน Line@FDAThai, Facebook : FDAThai และเว็บไซต์ www.fda.moph.go.th

**วันที่เผยแพร่ข่าว 7 กรกฎาคม 2568 ข่าวแจก 183 / ปีงบประมาณ พ.ศ. 2568**